
Sülysáp Nagyközség Önkormányzata
Polgármesterétől
2241. Sülysáp, Szent István tér 1.
Telefon, fax: (06-29) 435-001, (06-29) 435-003

NYILVÁNOS 
Szám: 3518-10/2011
Előterjesztést készítette: Tóth Krisztina jegyző
Előterjesztés elkészítésének időpontja: 2011. június 2.
Előterjesztést véleményezi: ESZB, PTÜB 
Döntés módja: nyílt szavazás, egyszerű szótöbbség
Melléklet: Kérelem (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. június 9-én tartandó munkaterv szerinti ülésére

5. napirendhez

Tárgy: A Gólyahír Bölcsőde létszámigénye
Tisztelt Képviselő-testület!

A Gólyahír Bölcsőde intézményvezetője kérelemmel fordult a Képviselő-testülethez a négyórás takarítói állás teljes munkaidőssé emelése iránt.

Mint emlékezetes a bölcsődeépítési pályázatban – jogszabályok és számítások alapján – megállapított 16 fős dolgozói létszám helyett végül 14,5 álláshely került feltöltésre, azzal az ígérettel, hogy tapasztalatgyűjtést követően felülvizsgáljuk a létszámot.

Intézményvezető asszony kérelmében részletesen kifejti, hogy milyen nehézségek indokolják a létszámfejlesztést.

A fél állás kiegészítése erre az évre kb. 300.000 Ft többletköltséget jelentene az Önkormányzatnak, éves szinten tehát 600.000 Ft-ot.

Kérem a Képviselő-testület szíves döntését az ügyben.
…/2011. (VI. 9.) ÖKT határozati javaslat

Sülysáp Nagyközség Önkormányzatának Képviselő-testülete
1./ 2011. július 1-jei hatállyal hozzájárul a Gólyahír Bölcsőde dolgozói státuszainak 14,5-ről 15-re való emeléséhez, a négyórás takarítói állás teljes munkaidőssé emelésével,

2./ az állásbővítés ez évi költségét a költségvetés általános tartalék keretének terhére biztosítja,

3./ felkéri a jegyzőt és az intézményvezetőt a szükséges intézkedések megtételére.

Határidő: 2011. július 1.
Felelős: jegyző, intézményvezető
Sülysáp, 2011. június 2.

Tóth Krisztina s.k.

Tárgy: kérelem személyi feltételek bővítésére

Sülysáp Nagyközség Önkormányzat 

Polgármesteri Hivatal részére

Tisztelt Polgármester Úr!

Tisztelt Képviselő Testület!

A Gólyahír Bölcsőde feladatelvégzéséhez kért személyi változások:

· a négy órás technikai dolgozó nyolc órában történő foglalkoztatása

Az épület nagyságát, kialakítását figyelembe véve és a szakmai követelményeknek megfelelően, a konyha kivételével, minimum 3 teljes állású dolgozóra van szükség. 
1 fő technikás, aki az I-es gondozási egység feladatait látja el. Emellett udvari, kerti munkák. (locsolás a belső udvarokban, a parkolónál és a hátsó udvaron, kinti söprés, gereblyézés, bokrok, fák gondozása…)

1 fő technikás, aki a II-es gondozási egység feladatait látja el. Mivel ő gondozónői végzettséggel rendelkezik, így mind a négy csoportban, szakmai feladatok elvégzésében nyújt segítséget.

1 fő általános takarítónő, aki rendben tartja az irodákat, a raktárakat, a játszóházat (a hozzátartozó helységekkel együtt), mindhárom bejáratot, a pincerészt, a kinti tárolókat. A takarítási feladatok mellet, ő végzi a mosást, a vasalást, a hozzá tartozó adminisztrációval együtt.

A feladatok egy része teljesen más módon van felosztva, a többi feladat nem, vagy rosszul van elvégezve.
Május hónapra teljesen világossá vált, hogy 2 fő technikás dolgozóra van szükség. Ez adódik a sok rosszul vagy el nem végzett feladatokból, a megnövekedett gyereklétszámból (május átlag 40 fő) és a szakmai követelményrendszer által előírt tevékenységekből. 
Az eddig végzett gondozónői tevékenység sem biztonságilag, sem szakmailag nem volt megfelelő.

Biztonsági okok:

· 6-10-ig, illetve ébredés után nincs aki, a gyerekekre figyeljen pelenkázásnál, kéz, ill. arcmosásnál, fürdetésnél (a gondozónő nem tud a másik csoportból segítséget kérni, mivel társa is egyedül van és a csoportszobák kialakítása sem az átjárást, sem az átlátást nem teszi lehetővé)
· étkezések után nincs kitakarítva
· ebédeltetés közben ágyak lepakolása,
· levegőztetésnél, nincs, aki kint várja őket

Szakmai okok:

Nagyon fontos szem előtt tartani, hogy a bölcsőde nem „kis óvoda” nem az óvodai rendszert megelőző intézmény, hanem a család és a családi nevelést-gondozást alapul véve, a családi rendszer, attitűdjeire építve, egy intézmény, melynek mindenkor meg kell tartania a családias légkört. Ez nem csak a létszámtól függ. 3 éves kor előtt a gyermekek többsége sem mentálisan, sem lelkileg nem érett csoportba szocializálódni. Így gondozónőkhöz ragaszkodnak. Ezt jelenti a saját gondozónői rendszer. A Bölcsődék Szakmai Követelményeiben megfogalmazottak, a saját gondozónői rendszert alapfeltételként írják elő, amit bölcsődénk az elmúlt 5 hónapban nem tudott biztosítani. Ennek a rendszernek a felállítása 2 fő technikás dolgozót igényel.

technikás feladatai:

· amíg a gondozónők egyedül vannak maximális segítség a szobában és az egységben (általában gyermekfelügyelet, pelenkázás idejére),

· reggeli, tízórai, ebéd, uzsonna behozatala a szobába, majd étkezés után a zsúrkocsi visszatolása,

· az uzsonna lepakolása, elmosogatás,

· étkezések után a szoba rendberakása,

· minden udvari kimenetelnél, kint várja a gyerekeket bejövetelnél, szintén kint van,

· ebédeltetésnél az ágyakat lerakja,

· udvari játéknál szobát takarít,

· alvásnál fürdőt, átadót takarít

· kinti és a benti játéktárolót egyaránt rendben, tisztaságban tartja,

· kinti WC takarítása,

· terasztakarítás

A fennmaradó időben a hozzá tartozó egyéb feladatokat végzi.
Szakmai hiányosságok:

· nincs, vagy nem folytonos a szobatisztaságra szoktatás (nincs biliztetésre idő)

· a gondozási tevékenységeket (etetés, altatás, öltöztetés, vetkőztetés) nem a saját gondozónő végzi, ez nagyon megnehezíti a gyermekek beszokását és nem alakul ki bensőséges kapcsolat gondozónő és gyermek között
· ebédeltetés közben ki kell hozni az ágyakat, otthagyva így a többi gyermeket az asztalnál

· minden gondozási feladatot sietve kell elvégezni, nincs idő a megtanításra (étkezés, kézmosás, vetkőzés, öltözés…)

· nem elvárható, hogy plusz tevékenységeket végezzenek a gondozónők, mikor a 7 óra helyett 8-at vannak csoportban, adminisztrációt munkaidőn kívül végeznek és nekik kell takarítani (ezt is a 8 órán felül)

· a gondozónő nem tudhatja biztonságban a gyermekeket, így feszültség frusztráció forrásai lehetnek az egyes gondozási tevékenységek
Feladatok, melyek helytelenül lettek elvégezve:

· a gondozónő tolja be és hozza vissza a zsúrkocsit uzsonnázáskor (a gyerekek felügyelet nélkül)

· ebédeltetés közben, az ágyakat csak úgy tudják behozni, ha az asztalnál hagyják a gyerekeket 

· a délutános 8-ra, illetve 9-re jár, hogy a társának segítsen

· a gyerekek a csoportszobában lettek tisztába rakva (egészségügyi szempontból abszolút tilos)

· az egész gyerekcsoport a fürdőben tartózkodott, ameddig a gondozónő egyet tisztába rak (a fürdőben káosz uralkodott)
· a 8 órás takarító teljesítményben és óraszámban is 1,5 ember munkáját végzi

· a zsúrkocsi nem lett letakarítva 

· az ágynemű lehúzása idő hiányában heteket csúszik

· a gondozónők porszívóznak, játékot fertőtlenítenek, így a törvényben előírt 7 órát, a nyitvatartási időtartam miatt nem tudjuk tartani, (vagy 6 óra után kell itt maradnia, de 8-9-re jött; vagy a reggelesnek kell jönnie 6 óra előtt)

Tisztelettel:

Sülysáp, 2011. május 27.















Nagyné Bellók Annamária
bölcsődevezető

